CELEX: 
Language: mt
Date: 2013-07-12 00:00:00
Title: REGOLAMENT TA’ DELEGA TAL-KUMMISSJONI (UE) Nru .../... li jemenda r-Regolament (UE) Nru 648/2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-data dwar it-tranżazzjonijiet

MEMORANDUM TA’ SPJEGAZZJONI
            
            
               1.IL-KUNTEST TAL-ATT IDDELEGAT
            
            
               Ir-Regolament (UE) Nru 648/2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (EMIR) ġie adottat fl-4 ta' Lulju 2012 u daħal fis-seħħ fis-16 ta’ Awwissu 2012. 
            
            
               Il-banek ċentrali Ewropej u korpi pubbliċi tal-Unjoni inkarigati bil-ġestjoni tad-dejn pubbliku, jew li jintervjenu fih, huma eżenti minn EMIR. 
            
            
               Il-Kummissjoni Ewropea għandha s-setgħa skont l-Artikolu 1(6) ta' EMIR li tadotta atti delegati f’konformità mal-Artikolu 82 li temenda l-lista ta’ entitajiet li fuqhom EMIR ma japplikax.
            
            
               Kif meħtieġ skont l-Artikolu 1(6) ta' EMIR, il-Kummissjoni Ewropea vvalutat it-trattament ta’ banek ċentrali u korpi pubbliċi pubbliċi ta’ ġestjoni tad-dejn pubblika mill-pajjiżi terzi l-aktar importanti fejn jidħlu l-kuntratti nnegozjati. Din l-analiżi hija ppreżentata f’rapport lill-Parlament Ewropew u lill-Kunsill li jakkumpanja dan l-att iddelegat. Ir-rapport jikkonkludi li, f’dan l-istadju, banek ċentrali u korpi pubbliċi inkarigati bil-ġestjoni tad-dejn pubbliku, jew li jintervjenu fih, mill-Ġappun jew mill-Istati Uniti tal-Amerika, għandhom jiżdiedu mal-lista tal-entitajiet eżentati skont EMIR. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-Artikolu 1(6) ta' EMIR jobbliga lill-Kummissjoni biex tevalwa t-trattament internazzjonali tal-banek ċentrali u tal-entitajiet pubbliċi li jiġġestixxu d-dejn pubbliku, u b'mod aktar speċifiku, li tagħmel "analiżi komparattiva tat-trattament ta’ dawk il-korpi u banek ċentrali fil-qafas legali ta’ għadd sinifikanti ta’ pajjiżi terzi, inklużi mill-inqas tlieta mill-iktar qrati importanti fir-rigward ta’ volum ta’ kuntratti li jsiru ġo fihom, u tal-istandards ta’ immaniġġjar tar-riskju applikabbli għat-tranżazzjonijiet tad-derivati ippreżentati minn dawn il-korpi u minn banek ċentrali f’dawn il-qrati." 
            
            
               Il-Kummissjoni użat statistika dettaljata pprovduta mill-Bank għall-Ħlasijiet Internazzjonali (BĦI) biex jintgħażlu l-ġurisdizzjonijiet li għandhom jiġi analizzati. Skont id-dejta użata, l-aktar tliet ġurisdizzjonijiet importanti fir-rigward tal-volum ta’ kuntratti nnegozjati huma l-Istati Uniti tal-Amerika, il-Ġappun u l-Isvizzera. Bil-ħsieb li jiġi inkluż numru akbar ta' pajjiżi terzi fl-analiżi komparattiva, il-Kummissjoni analizzat ukoll il-qafas leġiżlattiv tal-Awstralja, il-Kanada u Ħong Kong fir-rigward tas-swieq tad-derivati OTC, li huma t-tliet ġurisdizzjonijiet l-aktar importanti li jmiss fejn jidħol il-volum ta' kuntratti nnegozjati. 
            
            
               Is-servizzi tal-Kummissjoni kkonsultaw dawn is-sitt ġurisdizzjonijiet biex jiġbru informazzjoni dwar il-qafas legali rilevanti tagħhom fejn jidħlu tranżazzjonijiet ta’ derivati OTC applikabbli għal banek ċentrali u korpi pubbliċi inkarigati bil-ġestjoni tad-dejn pubbliku, jew li jintervjenu fih. 
            
            
               Is-servizzi tal-Kummissjoni kkonsultaw ukoll l-Awtorità Ewropea tat-Titoli u s-Swieq (ESMA) u l-Bank Ċentrali Ewropew.
            
            
               3.L-ELEMENTI LEGALI TAL-ATT IDDELEGAT
            
            
               L-Artikolu 1 jispeċifika l-emendi li jridu jsiru għar-Regolament (UE) Nru 648/2012.
            
            
               L-Artikolu 2 jipprovdi li r-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali.
            
            
               REGOLAMENT TA’ DELEGA TAL-KUMMISSJONI (UE) Nru .../...
            
            
               ta’ 12.7.2013
            
            
               li jemenda r-Regolament (UE) Nru 648/2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-data dwar it-tranżazzjonijiet
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet
                  1
               , u b'mod partikolari l-Artikolu 1(6) tiegħu,
            
            
               Billi:
            
            
               (1)Il-Kummissjoni evalwat it-trattament internazzjonali ta’ korpi pubbliċi inkarigati bil-ġestjoni tad-dejn pubbliku u l-banek ċentrali, jew li jintervjenu fih, u ppreżentat il-konklużjonijiet tagħha lill-Parlament Ewropew u lill-Kunsill
                  2
               . B’mod partikolari, il-Kummissjoni wettqet analiżi komparattiva tat-trattament ta’ tali entitajiet pubbliċi u banek ċentrali fl-ordnijiet legali ta' għadd sinifikanti ta’ pajjiżi terzi, kif ukoll tal-istandards ta’ ġestjoni tar-riskju applikabbli għat-tranżazzjonijiet ta' derivati li jkunu saru minn dawk il-korpi u minn banek ċentrali f’dawk il-ġurisdizzjonijiet.
            
            
               (2)Wara din l-analiżi, il-Kummissjoni kkonkludiet li l-banek ċentrali u l-korpi pubbliċi inkarigati bil-ġestjoni tad-dejn pubbliku, jew li jintervjenu fih, għandhom ikunu eżenti mill-obbligu tal-ikklerjar u tar-rappurtar applikabbli għad-derivati barra l-Borża (OTC) skont ir-regoli dwar id-derivati OTC introdotti fil-Ġappun u l-Istati Uniti tal-Amerika.
            
            
               (3)Iż-żieda mal-banek ċentrali u l-korpi pubbliċi inkarigati bil-ġestjoni tad-dejn pubbliku, jew li jintervjenu fih, mill-Ġappun u mill-Istati Uniti tal-Amerika, mal-lista ta' entitajiet eżenti msemmija fir-Regolament (UE) Nru 648/2012 għandha tippromwovi kundizzjonijiet tas-suq newtrali fl-applikazzjoni ta’ riformi ta' derivati OTC fejn jidħlu transazzjonijiet ma' banek ċentrali madwar dawk il-ġurisdizzjonijiet u jikkontribwixxi għal iktar koerenza u konsistenza internazzjonali.
            
            
               (4)L-eżerċitar tar-responsabbiltajiet monetarji u l-ġestjoni tad-dejn sovran għandhom impatti konġunti fuq il-funzjonament tas-swieq tar-rati tal-imgħax u għandu jiġi kkoordinat biex jiġi żgurat li dawn iż-żewġ funzjonijiet jitwettqu b'mod effiċjenti. Peress li r-Regolament (UE) Nru 648/2012 jeskludi mill-kamp ta’ applikazzjoni tiegħu l-banek ċentrali tal-Unjoni kif ukoll korpi pubbliċi oħra tal-Unjoni li jiġġestixxu d-dejn sabiex ma jtellfux mill-kapaċità tagħhom li jwettqu kompiti ta' interess komuni, l-applikar ta' reġoli differenti għal tali funzjonijiet meta jiġu eżerċitati minn entitajiet ta' pajjiżi terzi jkun ta' detriment għall-effettività tagħhom. Sabiex ikun żgurat li banek ċentrali ta' pajjiżi terzi u korpi pubbliċi oħra inkarigati bil-ġestjoni tad-dejn pubbliku, jew li jintervjenu fih, jibqgħu f'pożizzjoni li jwettqu l-kompiti tagħhom b'mod adegwat, il-korpi pubbliċi ta' pajjiżi terzi inkarigati bil-ġestjoni tad-dejn pubbliku, jew li jintervjenu fih, għandhom ukoll jiġu eżenti mir-Regolament (UE) Nru 648/2012.
            
            
               ADOTTAT DAN IR-REGOLAMENT:
            
            
               Artikolu 1
            
            
               Fl-Artikolu 1(4) tar-Regolament (KE) Nru 648/2012,, jiżdied il-punt (c) li ġej:
            
            
               "(c)
                     il-banek ċentrali u l-korpi pubbliċi inkarigati bil-ġestjoni tad-dejn pubbliku, jew li jintervjenu fih, fil-pajjiżi li jmiss:
            
            
               (i)il-Ġappun; 
            
            
               (ii)l-Istati Uniti tal-Amerika.”.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 12.7.2013
            
            
               
                     Għall-Kummissjoni
               
               
                     Il-President
                     José Manuel BARROSO
               
            
         
         
            
                  
                     (1)
                  
                        ĠU L 201, 27.7.2012, p. 1.
               
               
                  
                     (2)
                  
                        COM/2013/0158 final